สหรัฐฯ เตรียมส่งความช่วยเหลือให้ยูเครนเพิ่ม 'หลายพันล้านดอลลาร์' 
Zelenskyy says Russia brought ‘evil of total war to Europe again’
ประธานาธิบดีโจ ไบเดน กล่าวก่อนการลงมติของสภาผู้แทนราษฎรสหรัฐฯ ว่า รัฐบาลของตนหวังเป็นอย่างยิ่งว่าจะมีการเพิ่มความช่วยเหลือด้านอาวุธและอุปกรณ์ด้านการทหารให้แก่ยูเครน หลังจากที่คำอนุญาตสำหรับมาตรการช่วยเหลือเดิมถูกใช้ไปจนเกือบหมดแล้ว ด้านรัฐมนตรีว่าการกระทรวงการต่างประเทศ แอนโทนี บลิงเคน และรัฐมนตรีว่าการกระทรวงกลาโหม ลอยด์ ออสติน มีจดหมายไปถึงสมาชิกรัฐสภาสหรัฐฯ ให้เร่งอนุมัติความช่วยเหลือภายในวันที่ 19 พฤษภาคม เมื่อความช่วยเหลือชุดเดิมหมดลง ส.ว.มิตช์ แม็คคอนแนลล์ ผู้นำพรรครีพับลิกันในวุฒิสภาสหรัฐฯ กล่าวว่า ทางวุฒิสภาอาจมีการปรับแก้ร่างกฎหมายบางส่วน แต่เป้าหมายคือการผ่านความช่วยเหลือนี้อย่างเร่งด่วน ปธน.ไบเดน ลงนามในร่างกฎหมายอีกฉบับหนึ่งเมื่อวันจันทร์ ซึ่งจะเพิ่มอำนาจให้ประธานาธิบดีในการกระตุ้นให้มีการจัดส่งความช่วยเหลือด้านการทหารและเสบียงให้แก่ยูเครนภายใต้โครงการที่จัดทำขึ้นตามแบบกฎหมายหลังสงครามโลกครั้งที่สองที่มีเป้าหมายช่วยประเทศในยุโรปต่อสู้กับกองทัพนาซีเยอรมันในขณะนั้น โครงการดังกล่าวมอบอำนาจให้กับประธานาธิบดีสหรัฐฯ ในการบรรลุข้อตกลงอย่างรวดเร็วกับยูเครนและประเทศอื่น ๆ ในยุโรปตะวันออก เพื่อจัดส่งความช่วยเหลือให้ประเทศเหล่านั้นโดยไม่ต้องผ่านกฎเกณฑ์และขั้นตอนต่าง ๆ มากมายตามระเบียบปฏิบัติของรัฐบาลกรุงวอชิงตัน ขณะเดียวกัน มาทิลดา บอกเนอร์ หัวหน้าโครงการตรวจสอบด้านสิทธิมนุษยชนของสหประชาชาติในยูเครน กล่าวต่อผู้สื่อข่าวในวันอังคารว่า สำนักงานของเธอได้ยืนยันว่า มีผู้เสียชีวิตจากสงครามในยูเครนแล้วมากกว่า 7,000 คน นับตั้งแต่รัสเซียเริ่มบุกยูเครนเมื่อปลายเดือนกุมภาพันธ์ อย่างไรก็ตาม เธอคาดว่าตัวเลขที่แท้จริงอาจสูงกว่านี้หลายพันคน แต่เนื่องจากยังมีบางพื้นที่ เช่น เมืองมาริอูโพล ที่ยากจะเข้าไปทำการตรวจสอบหรือได้รับรายงานตัวเลขผู้เสียชีวิตอย่างแท้จริง ส่วนที่เมืองบูชา ไม่ไกลจากกรุงเคียฟ เจ้าหน้าที่สหประชาชาติผู้นี้ระบุว่า มีรายงานประชาชนถูกทหารรัสเซียสังหารอย่างโหดร้ายป่าเถื่อนราว 300 คน